Worcester F 80 Distinctiones

20 Beatitudo

Beatitudo triplex reperitur. Prima ficta quia apparens et non existens sicut lux[[1]](#footnote-1) quercus putride, set hec ponitur in abundancia rerum temporalium, Psal. [143:15]: *Beatum dixerunt populum cui hec sunt.* Et Ysai. 3[:12]: *Popule meus, qui beatum te dicunt, ipsi te* seducunt.

¶ Secunda beatitudo est vera set imperfecta, quia in via tantum consistit, non in termino, existens et non apparens, sicut fructus in radice, Eccli. 50[:30]: *Beatus qui in istis versatur bonis.* Psal. [143:15]: *Beatus populus cujus* est *Dominus Deus ejus*.

¶ Tercia beatitudo est vera et perfecta quia est in termino et in via, existens et apparens, sicut sapor in gustu delectabilis, Psal. [126:5]: *Beatus vir qui impleuit desiderium suum ex ipsis*.

Prima beatitudo est contempnenda.

¶ Secunda que est in habitu donorum spiritualium est amplectanda.

¶ Tercia que est in actu gaudiorum celestium est affectanda, que perficitur ex tribus: ex immediata Dei visione, [3] Reg. 10[:8]: *Beati viri tui*, *qui* assistunt etc. In perfecta fruicione, Eccli. 48[:11]: *Beati qui te viderunt, et in amicitia tua*, etc. In eterna possessione, Apo. 20[:6]: *Beatus qui habet partem in resurreccione prima.* Prou. 3[:18]: *Qui tenuerit eam beatus.*

Item secundum Boethium, beatitudo est status omnium aggregacione bonorum perfectionis. Exod. 33[:19] dixit Dominus Moysi, *Ego ostendam tibi omne bonum,* sicut vinum vel pannus ostenditur vt ematur. Videamus ergo celestis patrie locum, consorcium, et dominium.

¶ In loco sunt tria: amenitas sine displicencia, securitas sine diffidencia, sterilitas sine penuria, dicente Domino, Ysai. 32[:18]: *Sedebit* *populus meus* *in pulchritudine pacis.* Ecce amenitas in tabernaculis fiducie, ecce securitas in requie opulenta, ecce sterilitas. Hec omnia precepit Moysi inquirere de terra promissionis, et Num. 13[:29, 21]: *Urbes muratas* an non, terra *pinguis an sterilis, nemorosa an* sine *arboribus.* Deut. 28[:11]: *Abundare te faciet Dominus omnibus bonis*.

¶ In consorcio sunt tria: iocunditas sine molestia,[[2]](#footnote-2) caritas sine discordia,[[3]](#footnote-3) sanitas sine miseria, Apo. 21[:4]: *Absterget Deus omnem lacrimam ab oculis* sanctorum, etc. Ecce, hic in

/fol. 216vb/

abstercione lacrime, iocunditas in sanctitate, caritas in fuga, doloris sanitas, Sap. 3[:7]: *Fulgebunt justi et tamquam scintilla,* etc. Sicut [Psal. 86:7]: *Letancium omnium habitacio est in te*.

¶ In Dominio sunt tria: summa pulcritudo in aspectu, prime veritatis maxima dulcedo in amplexu, summe bonitatis perpetua celsitudo in optentu Domine magestatis. Ergo videbimus veritatem, amabimus bonitatem, laudabimus maiestatem, quia secundum Psal. [15:11]: *Adimplebis me leticia cum uultu tuo,* quantum ad aspectum, quia videbimus eum sicuti est *delectaciones in dextera tua*. Quantum ad amplexam, quia [Cant. 2:6]: *Dextera* eius *amplexabitur me*, vsque in finem, id est, vsque in eternum. Quantum ad optentum perpetuum quia [Psal. 85:3]: *In secula seculorum laudabunt te*. Prou. 11[:23]: *Desiderium justorum omne bonum*. Certe bonum hominis est participacio diuine bonitatis in optentu perpetue dignitatis, Luc. 12[:43]: *Beatus ille servus quem, cum venerit dominus,* etc. Eccli. 32[:17]: *Super hiis omnibus benedicito Dominum, qui fecit te*, *et inebriantem te ab[[4]](#footnote-4) omnibus bonis*.

¶ Et est notandum quod vera beatitudo adquiritur ex victoria temptacionum, Jac. 1[:12]: *Beatus vir qui suffert temptacionem*, et tunc perueneret ad veram beatitudinem glorie que consistit in ix. gradibus glorie contra nouem incomoditates presentis miserie. Quarum primum est error in intellectum contra defectum cognicionis, Sap. 2[:21]: *Execauit* eos *malicia eorum*. Tob. 2[:11]: *Calida stercora* excecabant Tobias. Secundum est dolor in affectum contra defectum consolacionis, Psal. [30:11]: *Defecit in dolore vita[[5]](#footnote-5) mea.* Omlnia enim delectabilia presentis vite doloroso fine clauduntur. Prou. 14[:13]: *Risus dolore miscebitur.* Tercium est labor ineffectu, Iob 5[:7]: *Homo nascitur ad laborem*, etc.

¶ Ista terra incomoda predicta relegantur per triplicem felicitatem bonorum que sunt cognicio sine errore,jubilus sine dolore, requies sine labore.

¶ De primo, Matt. 5[:8]: Beati mundo corde *quoniam ipsi Deum videbunt.* Nec mirum quia Psal. [118:1]: *Beati immaculati in via*. De secundo, Apo. 7[:17]: *Absterget Deus omnem lacrimam ab oculis eorum.* Psal. [88:16]: *Beatus populus qui scit jubilationem*. De tercio, Apo. 14[:13]: *Beati mortui qui in Domino moriuntur, amodo jam dicit Spiritus*, etc.

¶ Item tria

/fol. 217ra/

reddunt statum presentem infelicem, scilicet, ignominiosus sit hic status ingredientibus mundum. Satis patet et supernaturalibus gloriantur, Ose. 9[:11]: *Gloria eorum ab vtero et partu.* Set dicitur ibidem caput 4[:7]: *Gloriam eorum in ignominiam commutabo.* Et quam ignominiosus sit status iste egredientibus patet Jer. 3[:25]: Dormientis *in confusione* vestra *et operiet* vos *ignominia* vestra. Et fretus talis ignominia de qua Jer. 23[:40]: *Dabo vos in opprobrium sempiternum* quod nulla *obliuione delebitur.*

*¶* Item quarta sit inopia in hac vita et quot indigemus patet Psal. [24:16; 85:1]: *Miserere mei, Domine,* *quoniam inops et pauper sum*.

Vnde Boethius *De consolacione,* diuicie non possunt pellere esuriem nec sitim a corporibus, nec frigus a membris, immo magis faciunt si igitur diuites sic egent quanto magis paupertates. [2] Cor. 8[:14]: *Abundancia vestra* sicut nostre *inopie supplementum*.

De tercio quod est inedia, [1] Cor. 4[:11]: *Usque in hanc horam esurimus, et sitimus, et nudi sumus, et colaphis cedimur.* At quia pauci audiunt illud Matt. 25[:35]: *Esuriui et dedistis mihi manducare*. Ideo multi audient illud in fine Ysai. vltimo [65:13]: *Serui mei comedent et vos esurietis*. Contra has miserias tres erunt in celo felicitates quia incomparabilis gloria, inestimabilis abundancia, inenarrabilis opulencia.

Nam quo ad primum reges erunt, Matt. 5[:10]: Beati qui persecutionem patiuntur propter *justitiam.*

¶ Item quo ad secundum ibi erunt diuites [Matt. 5:3]: *Beati pauperes spiritu*, etc.

Item quo ad tercium affluent deliciis, Psal. [126:5]: *Beatus qui implevit desiderium ex ipsis*.

Item Psal. [64:5]: *Beatus quem elegisti et assumpsisti* sequitur replebuntur *bonis domus tue.* Tunc dicetur ille, [Psal. 33:9]: *Gustate et videte quoniam suauis est Dominus,* non quam suauis est mundus.

¶ Item statum presentem infestant tria, scilicet, hostium multiplicitas, Psal [3:2]: *Domine, quid multiplicati sunt qui tribulant me?* Item isti autem hostes sunt mors, mundus, caro, diabolus, homo malus. Ideo dicitur quasi admirando Bar. 3[:10-11]: *Quid est, Israel, quod in terra inimicorum es*, *inueterasti in terra aliena, coninquinatus es cum mortuis, deputatus[[6]](#footnote-6)* *es cum descendentibus in infernum.*

¶ Secundum status est dubietas, Eccle. 9[:1-2]: *Sunt justi[[7]](#footnote-7)atque sapientes, et opera eorum in*

/fol. 217rb/

*manu Dei; et nescit homo* an *sit dignus odio vel amore. Sed omnia in futurum* reseruantur *incerta.* Nam licet vita sit certa, incertum est de fine. Eccle. 9[:12]: *Nescit homo finem suum*, *sicut aues capiuntur laqueo et pisces hamo, sic homines capiuntur in tempore malo.* Secundum est temporis instabilitas quando aliquando prosperum aliquando aduersum. Ideo dicitur Eccle. 7[:1]: *Quid necesse est homini maiora se querere, cum ignoret* numerum *dierum peregrinationis sue.* Propter talem instabilitatem dicitur [1] Thess. 5[:2]: *Dies Domini, sicut fur ita in nocte, veniet*,[[8]](#footnote-8)Cum enim dixerint homines pax et securitas repentinus super eos veniet interitus. Ergo non dormiamus sicut contingit de multis set vigilemus.

¶ Set per oppositum in superna beatitudine erit pacis tranquillitas, Psal. dicit [4:9]: *In pace in idipsum dormiam, et requiescam*. Et Matt. 5[:9]: *Beati pacifici. quoniam,* etc. Item erit inconcussa securitas. Nam tunc scient operimentali certitudine quod [Rom. 8:38-39]: *Neque mors neque vita neque instantia,* etc. separabit eos *a caritate Dei.* Nam nihil poterit esse quod extereat, Deut. 33[:29]: *Beatus es tu, Israel: popule* meus *qui saluaris*, etc.

¶ Item ibi erit immutabilis eternitas, Apo. 20[:6]: *Beatus, et sanctus*, est *qui habet partem in resurrectione prima*. *In hiis secunda mors non habet* locum *set erunt sacerdotes Christi et Dei et regnabunt cum illo mille[[9]](#footnote-9) annis.*

1. lux ] *add.* nocti luce vel F 128. [↑](#footnote-ref-1)
2. molestia ] F 128, Lambeth *corr.* discordia F 80. [↑](#footnote-ref-2)
3. discordia ] F 128, Lambeth *corr*. molestia F. 80. [↑](#footnote-ref-3)
4. ab ] *om.* F80, Lambeth. [↑](#footnote-ref-4)
5. vita ] *add*. vita. [↑](#footnote-ref-5)
6. deputatus ] Lambeth *corr.* dapuatus F 80. [↑](#footnote-ref-6)
7. justi ] Vulgate *corr*. stulti F 80, Lambeth. [↑](#footnote-ref-7)
8. veniet ] *add*. ~~interitus~~. [↑](#footnote-ref-8)
9. mille ] *add.* autem. [↑](#footnote-ref-9)